O‘zbekiston Respublikasi Hukumatining ayrim qarorlariga o‘zgartirish va qo‘shimchalar kiritish to‘g‘risida (O‘zbekiston Respublikasi Prezidentining “Fuqaro aviatsiyasi korxonalarini transformatsiya qilish va qo‘llab-quvvatlash chora-tadbirlari to‘g‘r

O‘zbekiston Respublikasi Prezidentining “Fuqaro aviatsiyasi korxonalarini transformatsiya qilish va qo‘llab-quvvatlash chora-tadbirlari to‘g‘risida” 2021-yil 30-apreldagi PQ-5100-son qaroriga muvofiq, shuningdek, “Shovot-Qorao‘zak yangi temir yo‘l liniyasini hamda Amudaryo ustidan o‘tuvchi temir yo‘l va avtomobil yo‘li qo‘shma ko‘prigini qurish” investitsiya loyihasini o‘z vaqtida va muvaffaqiyatli amalga oshirish maqsadida Vazirlar Mahkamasi qaror qiladi:
 1. O‘zbekiston Respublikasi Hukumatining ilovaga muvofiq ayrim qarorlariga o‘zgartirish va qo‘shimchalar kiritilsin.
 2. O‘zbekiston Respublikasi Transport vazirligi boshqa manfaatdor vazirliklar va idoralar bilan birgalikda o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin.
 3. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari A.J. Ramatov, O‘zbekiston Respublikasi transport vaziri I.R. Maxkamov va O‘zbekiston Respublikasi moliya vaziri T.A. Ishmetov zimmasiga yuklansin.
 1. Vazirlar Mahkamasining 2020-yil 14-maydagi 283-son qarori bilan tasdiqlangan Tashqi savdo operatsiyalari amalga oshirilishi monitoringini olib borish va nazorat qilish tartibi to‘g‘risidagi nizomda:
 a) 27-bandning yettinchi xatboshisi quyidagi tahrirda bayon qilinsin:
 “asbob-uskunalar va (yoki) butlovchi buyumlar yetkazib berish bo‘yicha import kontraktlari shartlarida asbob-uskunalar va (yoki) butlovchi buyumlarni yetkazib berish, shu jumladan ularni uzoq muddatli ijaraga berish muddati ularning texnik xususiyatlari va o‘ziga xosligidan kelib chiqqan holda 180 kalendar kundan ortiq belgilangan bo‘lsa”;
 b) 1-ilovaning 3-bandida:
 quyidagi mazmundagi yigirma beshinchi va yigirma oltinchi xatboshilar qo‘shilsin:
 “20 — lizing asosidagi eksport shartnomalari;
 21 — lizing asosidagi import shartnomalari.”;
 yigirma beshinchi xatboshi yigirma yettinchi xatboshi deb hisoblansin.
 2. Vazirlar Mahkamasining “Mahalliy ishlab chiqaruvchilarni qo‘llab-quvvatlash chora-tadbirlari to‘g‘risida” 2021-yil 29-yanvardagi 41-son qaroriga 2-ilovaning izohiga quyidagi mazmundagi hatboshi qo‘shilsin:
 “Mazkur ro‘yxat havo kemalari va aviadvigatellarga texnik xizmat ko‘rsatish va ta’mirlashda qo‘llaniladigan hamda olib kiriladigan butlovchi va ehtiyot qismlar, detallar va sarflanadigan materiallar (to‘qimachilik mahsulotlari bundan mustasno)ga nisbatan tatbiq etilmaydi”.